Kohtuasi C‑466/11
Gennaro Currà jt
versus
Bundesrepublik Deutschland
(eelotsusetaotlus, mille on esitanud Tribunale ordinario di Brescia)
Eelotsusetaotlus – Kodukorra artikli 92 lõige 1 – Hagi, mille on esitanud massimõrvade ohvrid liikmesriigi vastu, kes on vastutav oma relvajõudude toime pandud tegude eest sõja ajal – Euroopa Liidu põhiõiguste harta – Ilmne Euroopa Kohtu pädevuse puudumine
Kohtumääruse kokkuvõte
1.        Eelotsuse küsimused – Euroopa Kohtu pädevus – Piirid – Liidule antud pädevused – Küsimus, mis on esitatud kohtuvaidluses, mis puudutab rahvusvahelise õiguse kohaldamist väljaspool liidu õiguse raamistikku – Välistamine
(ELL artikli 5 lõige 2; ELTL artikkel 267)
2.        Eelotsuse küsimused – Euroopa Kohtu pädevus – Piirid – Liidu põhiõiguste harta tõlgendamise taotlus – Siseriikliku kohtuvaidluse ese, milles täielikult puuduvad liidu õigusega seotud osised – Euroopa Kohtu pädevuse puudumine
(ELTL artikkel 267; Euroopa Liidu põhiõiguste harta, artikli 51 lõige 1)
1.        ELTL artikli 267 kohases eelotsusemenetluses võib Euroopa Kohus tõlgendada liidu õigust ainult liidule antud pädevuse piirides. Täpsemalt öeldes ei ole Euroopa Kohus pädev ELTL artikli 267 alusel tõlgendama rahvusvahelise õiguse sätteid, mis on liikmesriikidele siduvad väljaspool liidu õiguse raamistikku.
Vastab tõele, et liidu pädevuse teostamisel tuleb järgida rahvusvahelist õigust. Seega on Euroopa Kohtul kohustus rahvusvahelist õigust kohaldada ja tal võib olla tarvis mõnda rahvusvahelist õigusnormi tõlgendada, kuid ta saab seda teha ainult liikmesriikide poolt liidule antud pädevuse raames.
(vt punktid 15, 18)
2.        Vt määruse tekst.
(vt punktid 25 ja 26)